Pielikums

Ministru kabineta noteikumu projekta

**„Grozījums Ministru kabineta 2015.gada 24.novembra noteikumos Nr.656 „Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu””**

sākotnējās ietekmes novērtējuma ziņojumam (anotācijai)

**Ekonomikas ministrijas ekonomiskās situācijas raksturojums**

Ekonomiskā izaugsme Latvijā pēdējos gados ir cieši saistīta ar tendencēm ārējā vidē – Eiropas Savienības (ES) valstu izaugsmi, kā arī ekonomisko situāciju Krievijā un citās Neatkarīgo Valstu Sadraudzības (NVS) valstīs. Lai arī Latvijas ekonomika pieaug, iekšzemes kopprodukts (IKP) joprojām ir par 3,5% mazāks nekā pirms krīzes 2007.gadā.

2016.gadā IKP pieauga par 2%. 2016.gadā pozitīvi izaugsmi ietekmēja privātā patēriņa pieaugums (par 3,4%), ko sekmēja algu palielinājums, kā arī izteikti zemā inflācija, kas atsevišķos mēnešos pārgāja pat deflācijā. Sabiedriskais patēriņš 2016.gadā pieauga par 2,7%. Eksports 2016.gadā palielinājās par 2,6%. Preču eksportu pozitīvi ietekmēja ievērojams transportlīdzekļu un lauksaimniecības un pārtikas preču eksporta pieaugums, kā arī ķīmisko preču eksporta pieaugums. Savukārt būtiski saruka minerālo produktu un mehānismu, ierīču un elektroiekārtu eksporta vērtība. Labi izaugsmes rādītāji bija arī pakalpojumu eksporta palielinājumam, ko galvenokārt nodrošināja informācijas un komunikācijas tehnoloģiju (IKT) pakalpojumi. Galvenais izaugsmi bremzējošais faktors 2016.gadā bija krasa investīciju samazināšanās. To līmenis 2016.gadā bija par 11,5% zemāks nekā iepriekšējā gadā un investīciju kritums galvenokārt bija saistīts ar lēno ES struktūrfondu projektu apguvi.

Investīciju kritums būtiski ietekmēja būvniecības nozari – 2016.gadā būvniecības apjomi saruka par 17,9%. Tajā pašā laikā būtiski pieauga apstrādes rūpniecība par 5,6%. Labi izaugsmes rādītāji bija gandrīz visās apstrādes rūpniecības apakšnozarēs. Lielāko ieguldījumu pieaugumā nodrošināja pārtikas rūpniecības, kokapstrādes un elektrisko un optisko iekārtu ražošanas apjomu palielinājumi. No pakalpojumu nozarēm straujākā izaugsme 2016.gadā bija tirdzniecībā un izmitināšanā par 3,9%, bet sabiedriskie pakalpojumi pieauga par 2,5 procentiem.

Ekonomikas ministrija prognozē, ka 2017.gadā izaugsme būs straujāka nekā 2016.gadā un tā varētu sasniegt 3,3%, ko sekmēs izaugsmes paātrināšanās Latvijas galvenajās ārējās tirdzniecības partnervalstīs, kā arī ES fondu intensīvāka apguve. Savukārt 2018. gadā ekonomika varētu pieaugt par 4%.

Līdzīgi kā iepriekšējos gados, arī 2016.gadā vidējā inflācija bija mērena – 0,1%. Lielākā pazeminošā ietekme uz inflāciju bija degvielas, siltumenerģijas un gāzes cenu samazinājumam gada sākumā, bet lielākā paaugstinošā ietekme – pārtikas cenu kāpumam gada nogalē. Kopš 2016.gada vidus inflācija pakāpeniski pieaug un 2016.gada decembrī, salīdzinot ar iepriekšējā gada decembri, tā sasniedza 2,2 procentus.

Ņemot vērā pasaules naftas un pārtikas cenu svārstību tendences, kā arī sagaidāmo ekonomisko aktivitāšu pieaugumu un atalgojuma kāpumu, inflācija 2017.gadā ir prognozējama būtiski augstāka nekā 2016.gadā. 2017.gadā vidējā inflācija varētu būt ap 3 procentiem.

Ekonomisko aktivitāšu palielināšanās pozitīvi ietekmē situāciju darba tirgū – mazinās krīzes izraisītais augstais bezdarbs un pieaug nodarbinātības līmenis.

2016.gadā nodarbinātības līmenis starp iedzīvotājiem vecumā no 15-74 gadiem sasniedza 61,6%, un tas gada laikā bija palielinājies par 0,8 procentpunktiem. Nodarbinātības līmeņa pieaugumu galvenokārt noteica relatīvi straujāks darbspējīgo iedzīvotāju skaita samazinājums, salīdzinot ar nodarbināto skaita samazinājumu.

Kopējais nodarbināto iedzīvotāju skaits 2016.gadā veidoja 893,3 tūkstošus un bija par 0,3% procentpunktiem jeb 2,8 tūkstošiem mazāks nekā 2015.gadā. No vienas puses to noteica darbaspēka pieprasījuma samazināšanās tādās nozarēs kā būvniecība, tirdzniecība, lauksaimniecība, kā arī atsevišķās pakalpojumu nozarēs, bet no otras puses arvien vairāk nodarbināto skaita dinamiku ietekmēja darbaspēka iziešana no darba tirgus, kā arī ierobežotākas iespējas aizpildīt brīvās darbavietas, par ko liecina arī vakanču skaita pieaugums gada griezumā. Vienlaikus būtisks nodarbinātības pieaugums bija vērojams apstrādes rūpniecībā, kurā nodarbināto skaits palielinājās par 7,2 tūkstošiem jeb 6,2%, salīdzinot ar 2015.gadu.

2016.gadā turpināja samazināties bezdarbs, tomēr lēnākos tempos nekā iepriekš. Vidēji gadā bezdarba līmenis samazinājās līdz 9,6% jeb par 0,2 procentpunktiem, salīdzinot ar 2015.gadu. Arī reģistrētā bezdarba līmenis turpina pakāpeniski samazināties, 2016.gada decembra beigās sasniedzot 8,4%. Reģistrēto bezdarbnieku skaits gada laikā saruka par 0,3 procentpunktiem līdz 78,4 tūkstošiem decembra beigās. Uzlabojumus darba tirgū joprojām kavē tā reģionālās atšķirības. Bezdarba līmenis Latgales reģionā bija gandrīz par 10 procentpunktiem augstāks nekā Rīgas reģionā. Vienlaikus kopumā 2016.gadā bezdarbs straujāk samazinājās lauku apvidos, savukārt pilsētās saglabājās faktiski nemainīgs, bet Rīgas un Pierīgas reģionos pat pieauga.

Sagaidāms, ka situācija darba tirgū 2017.gada un 2018.gadā turpinās uzlaboties, tomēr arvien vairāk to ietekmēs negatīvās demogrāfijas tendences. Paredzams, ka nodarbināto skaits 2017.gadā kopumā palielināsies par 0,2%, bet 2018.gadā par 0,5%. Tikmēr bezdarba līmenis 2017.gadā varētu samazināties līdz vidēji 8,8%, bet 2018.gadā vidēji līdz 8,1 procentam.

Krīzes laikā atalgojuma korekcija, ņemot vērā ekonomikas samazināšanas apjomus, bija salīdzinoši mērena, lielāko daļu ekonomikas apjomu krituma kompensēja strādājošo skaita samazinājums. Stabilizējoties ekonomiskajai situācijai, kopš 2010.gada beigām ir atsācies atalgojuma pieaugums. 2016.gadā vidējā bruto darba samaksa, salīdzinot ar 2015.gadu, palielinājās par 5%, un bija 859 *euro*. Straujāk darba samaksa pieauga privātajā sektorā – par 5,8%, savukārt sabiedriskajā sektorā – par 3,7%. 2016.gadā vidējā neto darba samaksa pieauga par 4,7 procentiem.

Līdz ar nominālā atalgojuma pieaugumu pakāpeniski palielinās reālā darba alga. Kopš 2013.gada reālās algas pieaugums ir kļuvis straujāks. 2016.gadā reālā alga palielinājās par 4,6%. Pēdējo gadu laikā reālās algas pieaugumu pamatā nosaka straujais nominālās algas kāpums, kā arī mērenās patēriņa cenu izmaiņas. Ekonomikas ministrija prognozē, ka 2017.gadā vidējā bruto alga varētu pieaugt 6,9%, bet 2018.gadā – par 7,1 procentu.

**Galvenie makroekonomiskie rādītāji un to prognozes**

|  |  |  |  |  |
| --- | --- | --- | --- | --- |
|  | 2015 | 2016 | 2017p | 2018p |
| Iekšzemes kopprodukts  salīdzināmās cenās, milj. EUR | 21,4 | 21,8 | 22,5 | 23,4 |
| Iekšzemes kopprodukts faktiskajās cenās, milj. EUR | 24,4 | 25,0 | 26,4 | 28,1 |
| IKP pieaugums  salīdzināmās cenās, % | 2,7 | 2,0 | 3,3 | 4,0 |
| IKP pieaugums  faktiskajās cenās, % | 3,1 | 2,7 | 5,5 | 6,5 |
| Nodarbināto iedzīvotāju skaits  tūkstošos | 896,1 | 893,3 | 894,9 | 899,2 |
| Bezdarba līmenis procentos | 9,9 | 9,6 | 8,8 | 8,1 |
| Produktivitāte  salīdzināmās cenās, tūkst. EUR | 23,8 | 24,4 | 25,1 | 26,0 |
| Produktivitātes pieaugums  salīdzināmās cenās, % | 1,4 | 2,3 | 3,1 | 3,5 |
| Mēneša vidējā bruto darba samaksa EUR | 818 | 859 | 918 | 983 |
| Mēneša vidējā bruto darba samaksas pieaugums procentos | 6,8 | 5,0 | 6,9 | 7,1 |
| Patēriņa cenu izmaiņas  vidēji gadā, % | 0,2 | 0,1 | 3,0 | 2,6 |

p – Ekonomikas ministrijas prognoze